Lumikaaos saapui Etelä-Suomeen iltapäivällä. Poliisi muistuttaa, että turvavälit kannattaa pitää riittävän pitkinä.

Komisario Riku Korpela Helsingin poliisilaitokselta kertoo, että Uudenmaan alueella on ollut päivän aikana yli 30 liikennetehtävää.

- Nämä ovat olleet pääasiassa suistumisia ja peräänajoja, eli hyvin tyypillisiä liukkauteen liittyviä juttuja. Ambulanssi on käynyt useammassa paikassa, mutta tietoomme ei ole kantautunut mitään pahoja loukkaantumisia ainakaan Helsingin alueelta.

Korpelan mukaan peräänajoja on ollut muun muassa Porvoossa, Vantaalla ja Helsingissä.

- Mitään isompia onnettomuuksia ei ole ollut pääkaupunkiseudulla, mutta saa nähdä, mitä iltapäiväruuhkat tuovat tullessaan. Tämä sääasia oli aika hyvin tiedotettu ja ihmisten tiedossa, joten se on ehkä osaltaan auttanut.

Korpela muistuttaa, että onnettomuuspiikit sattuvat yleensä aamu- ja iltapäiväruuhkien aikaan.

- Tunnin sisällä voi tapahtua. Toivotaan, että kaikki menee hyvin.

Liikenne poikki Kehäradalla

Samaan aikaan junaliikenne on ollut poikki pääkaupunkiseudun kehäradalla. VR:n ja Liikenneviraston rataliikennekeskuksen mukaan syynä ei ole sää, vaan sähkövika.

Kehäradan pohjoisen raiteen häiriön korjaus kestänee useita tunteja, kertoo Liikenneviraston rataliikennekeskus. Osa junista korvataan linja-autoilla ajolankavaurion vuoksi. Eteläisellä raiteella liikenne jatkuu.

Liikenneviraston mukaan joka toinen I- ja P-juna peruutetaan klo 17 alkaen. K-junat liikennöidään normaalisti.

Kehärata on raideyhteys, jolla pääsee Helsinki-Vantaan lentoasemalle.

Junaliikenne on takkuillut muista kuin säästä johtuvista syistä. JENNI HARMANEN

Pääkaupunkiseudulla pyryttää. INKA SOVERI

INKA SOVERI

INKA SOVERI